**Dôvodová správa**

**A. Všeobecná časť**

Ministerstvo hospodárstva Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 195/2018 Z. z., ktorým sa ustanovujú podmienky na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky v znení neskorších predpisov (ďalej len „návrh nariadenia vlády“) ako iniciatívny materiál.

Návrh nariadenia vlády zavádza v súvislosti so zmenou mapy regionálnej pomoci pre Slovenskú republiku, ktorú Európska komisia schválila 3. októbra 2024, možnosť zvýšiť intenzitu regionálnej investičnej pomoci o 10 percentuálnych bodov pri realizácii investičného projektu, ktorý zároveň spadá do pôsobnosti nariadenia Európskeho parlamentu a Rady (EÚ) 2024/795 z 29. februára 2024, ktorým sa zriaďuje Platforma strategických technológií pre Európu (platforma STEP) a mení sa smernica 2003/87/ES a nariadenia (EÚ) 2021/1058, (EÚ) 2021/1056, (EÚ) 2021/1057, (EÚ) č. 1303/2013, (EÚ) č. 223/2014, (EÚ) 2021/1060, (EÚ) 2021/523, (EÚ) 2021/695, (EÚ) 2021/697 a (EÚ) 2021/241 (Ú. v. EÚ L, 2024/795, 29. 2. 2024).

Zvýšenou intenzitou regionálnej investičnej pomoci budú môcť byť podporené investičné zámery, ktoré sa budú realizovať v oblasti vývoja alebo výroby kritických technológií. Pod kritickými technológiami sa podľa uvedeného nariadenia STEP rozumejú digitálne technológie, ktoré prispievajú k cieľom programu Digitálne desaťročie do roku 2030 (rozhodnutie (EÚ) 2022/2481), čisté technológie efektívne využívajúce zdroje vrátane technológií s nulovou stopou a biotechnológie vrátane liekov uvedených na zozname EÚ kritických liekov a ich zložiek.

Návrh nariadenia vlády nemá vplyv na rozpočet verejnej správy, na podnikateľské prostredie, životné prostredie, informatizáciu spoločnosti, na služby verejnej správy pre občana, vplyv na manželstvo, rodičovstvo a rodinu a ani žiadne sociálne vplyvy.

Návrh nariadenia vlády je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

Materiál nebude predmetom vnútrokomunitárneho pripomienkového konania.

**B. Osobitná časť**

**K Čl. I**

**K bodu 1**

V súvislosti s pripravovaným zákonom o podpore prioritných okresov a o zmene a doplnení niektorých zákonov sa navrhuje nahradiť pojem „najmenej rozvinutý okres“ pojmom „prioritný okres“.

**K bodu 2**

V § 8 sa navrhuje doplniť nový odsek 4, ktorý zavádza možnosť zvýšiť základnú intenzitu investičnej pomoci podľa prílohy č. 6 nariadenia vlády o 10 percentuálnych bodov, za podmienky ak sa investičný zámer bude realizovať v oblasti, ktorá spadá do pôsobnosti nariadenia Európskeho parlamentu a Rady (EÚ) 2024/795 z 29. februára 2024, ktorým sa zriaďuje Platforma strategických technológií pre Európu (platforma STEP) a mení sa smernica 2003/87/ES a nariadenia (EÚ) 2021/1058, (EÚ) 2021/1056, (EÚ) 2021/1057, (EÚ) č. 1303/2013, (EÚ) č. 223/2014, (EÚ) 2021/1060, (EÚ) 2021/523, (EÚ) 2021/695, (EÚ) 2021/697 a (EÚ) 2021/241 (Ú. v. EÚ L, 2024/795, 29. 2. 2024).

Zvýšenie intenzity investičnej pomoci podľa jednotlivých odsekov § 8 zároveň umožňuje kumulatívne zvýšenie intenzity pomoci pre investičný zámer, ktorý spĺňa viacero podmienok v odseku 2, 3 alebo v novom odseku 4.

V novom odseku 5sa zavádza strop pre maximálne zvýšenie intenzity investičnej pomoci pri investičných zámeroch, ktoré spĺňajú viaceré podmienky pre zvýšenie intenzity investičnej pomoci. V súlade s čl. 14 ods. 14 nariadenia Komisie (EÚ) č. 651/2014 v platnom znení sa strop pre maximálne zvýšenie intenzity investičnej pomoci navrhuje vo výške 75 % oprávnených nákladov.

**K bodu 3 a 4**

V súlade so 6. bodom Oznámenia Komisie, ktorým sa dopĺňajú usmernenia o regionálnej štátnej pomoci, pokiaľ ide o Platformu strategických technológií pre Európu (ďalej len STEP) (Ú. v. EÚ C, C/2024/3516, 3.6.2024) je možné zvýšiť základnú intenzitu investičnej pomoci pre investičné zámery realizované v oblasti spadajúcej do pôsobnosti nariadenia STEP len do 31. decembra 2027.

Uvedené ustanovenie sa teda vypúšťa s účinnosťou podľa čl. II návrhu nariadenia od 1. januára 2028.

**K Čl. II**

Účinnosť nariadenia vlády sa navrhuje od 1. marca 2025.

Účinnosť prvého bodu sa navrhuje rovnaká ako účinnosť návrhu zákona o podpore prioritných okresov a o zmene a doplnení niektorých zákonov, teda od 1. mája 2025.

Účinnosť tretieho bodu sa navrhuje od 1. januára 2028, vzhľadom na dočasný charakter odseku 4 v § 8, ktorý stratí účinnosť 31. decembra 2027